Ilment u tama fl-hemm Għall-mexxej tal-kor. Fuq "Ġedutun". Salm ta' Asaf. B'leħen qawwi 'l Alla nsejjaħ, insejjaħ 'l Alla biex jismagħni. Fid-diqa tiegħi lil Sidi nfittex; ma negħjiex billejl nerfa' idi u nitlob; ma tridx taf b'faraġ qalbi. Niftakar f'Alla u nitniehed; jien u naħseb, tinfena qalbi. Inżomm miftuħa xfar għajnejja; jiena mħawwad u ma nistax nitkellem. Naħseb fiż-żmien l-imgħoddi, niftakar fis-snin ta' qabel; billejl nitħaddet f'qalbi, naħseb u nixtarr ġewwa fija. Tgħid għal dejjem se jwarrabna Sidna? Mhux se jibqa' jurina mħabbtu? Waqfet għal dejjem it-tjieba tiegħu? Mhux se jibqa' jżomm kelmtu minn nisel għal ieħor? Nesa Alla juri ħniena magħna? Jew ħeba ħnientu fl-għadab tiegħu? Ikolli ngħid: "Dan hu l-għali tiegħi: li Alla l-Għoli biddel għemil lemintu ." Imbagħad niftakar f'għemilek, Mulej; naħseb fl-għeġubijiet li għamilt fl-imgħoddi. Naħseb f'kulma int għamilt; nixtarr l-għemejjel kbar tiegħek. Qaddisa triqtek, o Alla! Liema alla hu kbir bħal Alla tagħna? Int Alla li tagħmel ħwejjeġ tal-għaġeb, li turi qawwietek fost il-popli. Bi driegħek fdejt il-poplu tiegħek, l-ulied ta' Ġakobb u ta' Ġużeppi. Rawk l-ilmijiet, o Alla, rawk l-ilmijiet u twerwru; u sa qiegħ il-baħar triegħed. Mis-sħab niżlet ix-xita, u s-smewwiet triegħdu; leħħ ma' kullimkien il-beraq tiegħek. Il-ħsejjes tar-ragħad tiegħek waħda f'waħda, il-beraq dawwal id-dinja; triegħdet u theżżet l-art. Triqtek fuq il-baħar, fuq l-ibħra l-kbar il-mixja tiegħek; u ħadd ma jsibhom il-passi tiegħek. Mexxejt bħal merħla l-poplu tiegħek, b'id Mosè u Aron.